„Lista magică”, singura carte pentru copii din România cu trei personaje magice: 

Moș Nicolae, Moș Crăciun și Iepurașul!

În luna decembrie, editura Aramis lansează cartea „Lista magică” scrisă de autoarea Larisa Toader și ilustrată de Iulian Bogaciev. Recomandată copiilor cu vârste cuprinse între 6 și 10 ani, cartea descrie aventurile neobișnuite prin care trece Andrei, un băiețel neastâmpărat, în timp ce încearcă să înapoieze lista copiilor cuminți pe care Moș Nicolae o pierduse într-o ambuscadă organizată de el și, astfel, numele lui să apară din nou pe aceasta.

„Tu știai că Moș Crăciun, Moș Nicolae și Iepurașul folosesc cu toții aceeași listă a copiilor cuminți? Nu știai? Exact așa e! De aceea, atunci când lista se pierde, se iscă o adevărată tragedie. Nu doar pentru că Moșii nu mai știu cui să aducă daruri, ci pentru că întregul Crăciun este în pericol iminent să fie anulat cu totul. Va ajunge oare lista magică înapoi la Polul Nord sau totul este pierdut? O poveste pentru toți iubitorii Crăciunului și ai magiei, indiferent de vârsta lor...”, a declarat Larisa Toader, autoarea cărții.

Andrei, un puști dolofan și blond, mereu pus pe șotii, află de la bunica lui despre lista cu copii cuminți pe care o folosesc Iepurașul și Moșii atunci când aduc cadouri și decide să pună la cale o ambuscadă în noaptea de Moș Nicolae pentru a intra în posesia listei și a vedea astfel dacă numele lui apare în ea. Deși pare incredibil, planul îi reușește și băiețelul descoperă, cu tristețe, că ultima năzbâtie l-a costat scump, numele lui fiind scos de pe lista Moșului. De aceea decide să o returneze redevenind cuminte. 


Aventuri incredibile, întâlniri neobișnuite, suspans și întâmplări amuzante pe parcursul celor 56 de pagini cu ilustrații desenate și colorate manual. Alături de o poveste care pune accentul pe subiecte serioase: curaj, prietenie, dificultăți de integrare, dar și alte probleme de actualitate cu care se confruntă copiii și părinții lor.

Cartea poate fi comandată de pe site-ul editurii și din toate librăriile online și offline cu care există contracte de distribuție.
Despre autor

Cu o experiență de peste 20 de ani în comunicare și relații publice, Larisa Toader este cunoscută în acest domeniu mai cu seamă datorită cărții de specialitate publicate în 2010, „Secretele relației cu presa. Sfaturi practice și studii de caz”. Din 2021 a început să scrie povești și povestiri cu tâlc, precum și mici romane pentru copii. A debutat în literatura pentru copii în 2022 cu „Fifi, o fantomă răsfățată” și „Fascinantele aventuri ale micuțului Chițka”.


În scrierile sale, autoarea creează un univers în care se regăsesc toți cei cu suflet de copil. Emoțiile, magia și misterul se împletesc, combinându-se cu un limbaj vioi și actual, vesel și amuzant. Fie că râzi în hohote sau te emoționezi până la lacrimi, toate textele te destind, îți oferă o stare de bine, de relaxare și, mai cu seamă, te transpun în lumea copilăriei fără griji unde totul are un final fericit.


Larisa Toader este licențiată în Litere, specializarea Franceză-Română din 2000. Deține două masterate, în comunicare și relații publice, și, respectiv, în marketing și comunicare politică.

Despre Editura Aramis

Înființată în 1994, editura Aramis a luat naștere din dorința de a veni în sprijinul copiilor, părinților și profesorilor, publicând manuale scolare, auxiliare, cărți pentru cadrele didactice, cărți pentru copii. Cu o experiență de aproape 30 de ani și o echipă pasionată de literatură, este printre puținele edituri din România care descoperă și promovează permanent autori români noi. Toate cărțile editate au o grafică deosebită, diferențiindu-se prin desenele create de ilustratori români talentați, culori și calitatea hârtiei.

